利登
北溪苍山谋避寇念青阳苍山徘徊不忍作古调开
忆我昨选胜，瓶锡来苍山。
上岩豁万里，下峡穷重玄。
谓此已胜绝，可以无梅川。
后同北溪游，青阳税尘鞍。
险流贯地轴，危瀑垂天关。
云气夜结构，如有飞来仙。
迥然幽且深，直可无尘寰。
乃知天壤宽，浅目非所沿。
亦岂无胜此，天不丐我闲。
豺虎白日行，俘掠无崖巅。
此境亦莫保，惜此时运艰。
二君皆骏人，铨时洞遐观。
考槃择涧谷，取数良已悭。
天尚不子与，而遣缠世患。
十月崆峒路，霜风吹羁单。
回首旧游处，野孤嗥暮烟。
天地岂不宽，我身靡所安。
思古英达士，岂皆薄龙盘。
求隐有不可，勋名乃穷年。
困衡心虑閒，庸非大任缘。
勉哉慎所从，致主或不难。
逃死复诵此，自笑还自怜。
念我昔时语，梦惊老云间。
兹事今已晚，谁能复长叹。